News Update: JPMorgan ส่งสัญญาณ “ได้เวลาซื้อหุ้น” มองโควิดใกล้จบ แนะนำช้อนหุ้นกลุ่ม ‘วัฏจักร-เปิดเมือง-โภคภัณฑ์’ - FINNOMENA
JPMorgan มองว่า ความผันผวนของตลาดจากการอุบัติขึ้นของไวรัสสายพันธุ์โอไมครอน อาจเป็นโอกาสสำหรับนักลงทุนในการช้อนซื้อหุ้นกลุ่มเปิดเมือง และสินค้าโภคภัณฑ์
2 ธ.ค. 2564

JPMorgan มองว่า ความผันผวนของตลาดจากการอุบัติขึ้นของไวรัสสายพันธุ์โอไมครอน อาจเป็นโอกาสสำหรับนักลงทุนในการช้อนซื้อหุ้นกลุ่มเปิดเมือง และสินค้าโภคภัณฑ์
นักกลยุทธ์ของ JPMorgan ระบุว่า โอไมครอนมีโอกาสแพร่เชื้อได้มากกว่าเดิมก็จริง แต่รายงานในช่วงแรกชี้ว่าสายพันธุ์ใหม่มีความรุนแรงน้อยลง ตามวิวัฒนาการของไวรัสที่สังเกตได้มาตั้งแต่อดีต ซึ่งอาจเป็นผลดีต่อตลาด เพราะเป็นสัญญาณว่าใกล้ถึงจุดสิ้นสุดของการระบาดครั้งใหญ่แล้ว
Marko Kolanovic และ Bram Kaplan นักกลยุทธ์ของ JPMorgan วิเคราะห์ว่า โอไมครอนอาจเป็นตัวเร่งให้เกิดปัจจัยต่างๆ ได้แก่ 1) เส้นอัตราผลตอบแทน (Yield Curve) ที่ชันขึ้น ซึ่งสะท้อนถึงจุดเริ่มต้นการเติบโตของเศรษฐกิจ 2) การเปลี่ยนผ่านจากหุ้นเติบโตไปสู่หุ้นมูลค่า 3) แรงเทขายในหุ้นที่ได้รับประโยชน์จากโควิดและการล็อกดาวน์ และ 4) การปรับตัวขึ้นของหุ้นกลุ่มเปิดเมือง
JPMorgan มองว่า แรงเทขายล่าสุดเป็นโอกาสในการช้อนซื้อหุ้นกลุ่มวัฏจักร หุ้นกลุ่มเปิดเมือง และสินค้าโภคภัณฑ์ รวมถึงเป็นโอกาสสำหรับผลตอบแทนพันธบัตรที่สูงขึ้น
การเกิดขึ้นของสายพันธุ์โอไมครอนในช่วงไม่กี่วันที่ผ่านมา ทำให้ประเทศต่างๆ ทั่วโลก ยกระดับมาตรการคุมเข้มด้านการเดินทาง โดยเจ้าหน้าที่สาธารณสุขส่วนหนึ่งมองว่า ต้องใช้เวลาหลายสัปดาห์เพื่อสรุปข้อมูลเกี่ยวกับโอไมครอน แต่ Paul Kelly ประธานเจ้าหน้าที่การแพทย์ของออสเตรเลียระบุว่า ไม่มีข้อบ่งชี้ว่าโอไมครอนอันตรายกว่าสายพันธุ์อื่นๆ
นักกลยุทธ์ของ JPMorgan กล่าวว่า โอไมครอนสอดคล้องกับรูปแบบวิวัฒนาการของไวรัสในอดีต ที่ไวรัสกลายพันธุ์ใหม่จะแพร่กระจายได้ง่ายขึ้นแต่มีความรุนแรงน้อยลง ซึ่งโอไมครอนอาจเป็นตัวเร่งปฏิกิริยาในการเปลี่ยนโรคระบาดร้ายแรงให้กลายเป็นไข้หวัดใหญ่ตามฤดูกาล ซึ่งถ้าเป็นแบบนั้นจริง WHO อาจข้ามไปตั้งชื่อสายพันธุ์ใหม่นี้ว่า ‘โอเมก้า’ ซึ่งเป็นตัวอักษรลำดับสุดท้ายของอักษรกรีก
อ้างอิง: https://www.bloomberg.com/news/articles/2021-12-02/jpmorgan-says-buy-the-dip-as-omicron-may-signal-pandemic-ending?sref=e4t2werz 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
JPMorgan
News Update
โอไมครอน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA